Sucevenii sunt invitați sâmbătă, 6 aprilie 2024, la ora 16:00, la Hotel Mandachi (B-dul Sofia Vicoveanca, nr. 107), unde se va desfășura o conferință - dezbatere cu tema "Sfinții închisorilor. Rezistența armată și salvarea spirituală".
Evenimentul face parte din seria conferințelor conservatoare și este organizat de Institutul de Studii Politice Conservatoare "Mihai Eminescu". La conferință vor lua cuvântul: Claudiu Târziu, senator și președinte al Institutului de Studii Politice Conservatoare "Mihai Eminescu"; dr. Sorin Lavric, scriitor, filosof și senator; profesor univ. dr. Radu Baltasiu și dr. Adrian Nicolae Petcu, cercetător la Consiliul Național pentru Studierea Arhivelor Securității.
Claudiu Târziu a transmis că la dezbatere va fi prezent și Toma Filaret, la cei 99 de ani ai săi, acesta fiind invitatul special al evenimentului. Toma Filaret este fost deținut politic din închisorile comuniste, alături de marii sfinți ai închisorilor, autor al cărții "Pe drumul pavat cu ghimpi".